Gesin pleit vir inligting ná man (20) se skietdood in Philippi | Netwerk24
Deur Jackie Kruger 14 Mei 2021 18:11
Kyle Venter Foto: Facebook
Kyle Venter (20) is Woensdag om 15:45 op die hoek van Stock- en Symphonyweg geskiet.
Kapt. Frederick van Wyk, polisiewoordvoerder, het bevestig dat hulle 'n moordsaak ondersoek en dat niemand nog in hegtenis geneem is nie.
Venter, wat vir 'n konstruksiemaatskappy gewerk het, het blykbaar aflewerings gedoen toe die voorval gebeur het.
André Venter, sy oupa, sê daar is van agter in sy kleinseun se motor, 'n Hyundai I10, vasgery voordat hy geskiet is. Hy het vermoedelik probeer wegjaag toe daar op hom losgebrand is. Hy is in die motor dood aangetref en niks van sy besittings is gesteel nie.
"Niks is gevat nie, behalwe 'n ou windbuks wat nie werk nie. Al die ander goed was nog net so in die motor."
Volgens André is dit 'n sinlose moord en doen hulle 'n beroep op die publiek om met inligting na vore te kom.
"Iemand moes iets gesien het," sê hy. "Ons wil weet wie dit is wat dit gedoen het."
Talle mense het op Facebook hul skok uitgespreek.
Volgens inskrywings is Venter se dood onwerklik, was hy gaaf, goedhartig en liefdevol en laat sy dood 'n groot leemte vir sy familielede en vriende.
Hy was oorspronklik van Goodwood, maar het ten tyde van sy dood in Bergvliet gewoon.
Van Wyk het mense met inligting gevra om die ondersoekbeampte by 067 723 3675, of die tolvrye Stop Misdaad-nommer by 08600 10111 te bel.